Broj: 711-I-1994-Pp-57/22-02-19

Zagreb, 06. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika Maria Demirovića, ravnatelja Carinske uprave u Ministarstvu financija**,na stručnom sastanku Povjerenstva održanom dana 06. rujna 2022.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznika Maria Demirovića, ravnatelja Carinske uprave u Ministarstvu financija, u odnosu na okolnost da isti nije produljio rok za bankarsku garanciju trgovačkom društvu Šima consulting d.o.o. u 2020.g., neće se pokrenuti, jer ovakvo postupanje obveznika ne ukazuje na moguću povredu odredbi Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu ZSSI/11).**

Obrazloženje

Povjerenstvo je dana 28. siječnja 2022.g. na temelju neanonimne prijave, otvorilo predmet protiv obveznika Maria Demirovića, ravnatelja Carinske uprave u Ministarstvu financija, koji se vodi pod brojem Pp-57/22.

U navedenoj prijavi prijavitelj ističe da je po nalogu obveznika od trgovačkog društva Šima consulting j.d.o.o. zatražena bankarska garancija za uplatu 3.000.000,00 kuna u roku osam dana te da obveznik nije odgovorio na zahtjev trgovačkog društva za produženje navedenog roka.

Nadalje, u spis je dostavljena i dopuna prijave u kojoj se navodi da obveznik navedenom trgovačkom društvu ne želi izdati odobrenje za prodaju derivata te da je isto društvo zaprimilo Zaključak u travnju 2020., prema kojem je dužno uplatiti 1.000.000,00 kuna u roku od osam dana, nakon čega, iako su banke tražile da se produlji rok zbog moratorija vezanog uz lockdown, obveznik upućuje trgovačkom društvu rješenje kojim se utvrđuje da zahtjev nije ispunjen.

Člankom 3. stavkom 1. podstavkom 11. ZSSI-a propisano je da je ravnatelj Carinske uprave obveznik u smislu navedenog Zakona. Uvidom u registar obveznika Povjerenstvo je utvrdilo da je Mario Demirović ravnatelj Carinske uprave u ministarstvu financija od 29. travnja 2021.g. Slijedom navedenog, obveznik Mario Demirović, dužan je postupati sukladno odredbama ZSSI-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

S obzirom na navedenu zakonsku odredbu, te da je u ovome slučaju Pp-57/22 spis formiran nakon stupanja ZSSI/21-a na snagu, a obveznik i dalje obnaša javnu dužnost ravnatelja Carinske uprave, postupak će se voditi sukladno procesnim odredbama novog ZSSI-a, dok bi se eventualne povrede utvrđivale primjenom odredaba ZSSI/11-a koji je bio na snazi u trenutku kada su nastale činjenice i okolnosti koje su predmet raspravljanja i odlučivanje u ovom predmetu, imajući u vidu da je Mario Demirović i prema odredbama ranijeg Zakona povodom obnašanja dužnosti ravnatelja Carinske uprave u Ministarstvu financija bio obveznik.

Međutim, Povjerenstvo ističe kako u konkretnom slučaju činjenice iz prijave ne upućuju na moguću povredu neke od odredbi ZSSI/11-a, već se isključivo odnose na postupanje povodom traženja bankarske garancije od strane državnog tijela, odnosno na korištenje ovlasti obveznika kao ravnatelja Carinske uprave u pogledu realizacije potraživanja koja ovo državno tijelo ima prema poslovnim subjektima, o čemu Povjerenstvo nije ovlašteno odlučivati bez navođenja okolnosti interesne ili druge bliske povezanosti koje bi upućivale da je obveznik bio u sukobu interesa kada je poduzimao ili propustio poduzeti neku radnju.

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

 1.Obvezniku Mario Demirović, osobnom dostavom

 2. Podnositelj prijave na znanje

 3.Pismohrana